Solidariteit dringend na hof as Kleinsake rashulp gebruik - Solidariteit WêreldSolidariteit Wêreld
Tuis › Mediaverklarings › Solidariteit dringend na hof as Kleinsake rashulp gebruik
Solidariteit het vandag in ʼn dringende skrywe aan die minister van Kleinsakeontwikkeling, Khumbudzo Ntshavehni, daarop aangedring dat sy daarvan moet afstand doen om ras as kriterium vir die kwalifisering van hulpfondse tydens die Covid-19-pandemie te gebruik. Dit volg nadat sy op Dinsdag, 28 April erken het dat ras wel in berekening gebring word in die aanwending van noodfondse.
Hierdie bekentenis deur die minister is teenstrydig met die eedsverklaring wat Solidariteit vanaf haar ministerie ontvang het. Solidariteit het reeds op 25 Maart ʼn klagte by die Menseregtekommissie ingedien omdat hy meen die rassevereistes wat vir die kwalifisering van noodfondse voorbehou word, diskriminerend is. Op 30 Maart is ʼn dringende aansoek op die Departemente van Kleinsakeontwikkeling en Toerisme beteken, waarna die Departement van Kleinsakeontwikkeling onder eed bevestig het dat hy nie sal voortgaan om hulp op grond van ras beskikbaar te stel nie.
Solidariteit was op 28 April in die Noord-Gautengse hooggeregshof om die saak teen die Departement van Toerisme se rassekriterium te voer. Daar is egter nie met die saak teen die Departement van Kleinsakeontwikkeling voortgegaan nie omdat hofstukke vanaf die departement bevestig het dat ras nie as kriterium gebruik sal word nie.
“Dit is skokkend dat ʼn minister bereid is om onder eed te verklaar dat ras nie ʼn kriterium sal wees in die toekenning van noodfondse nie en om dit nou, direk ná die hofsaak met die departement van Toerisme, wel as kriterium te bevestig. Die minister maak haar skuldig aan meineed,” sê dr. Dirk Herman, bestuurshoof van Solidariteit.
Solidariteit sal voortgaan met dringende siviele regsaksie teen die departement om die diskriminerende rassekriterium vir noodfondse onwettig te verklaar, sou Solidariteit nie op 1 Mei 2020 teen 13:00 ʼn onderneming vanaf die departement ontvang dat die vereiste geskrap word nie.
“Hierdie optrede van die minister is strydig met haar eed. Ons kan dit nie daar laat nie. Die pandemie diskrimineer nie. Die gevolge van pandemie diskrimineer ook nie en ons verwag van die staat om ook nie te diskrimineer as dit kom by die toekenning van hulp nie,” sluit Hermann af.
Lees die brief hier.